Ідзем далей. Вядома, што Пётр Пятровіч адказвае ва ўрадзе, зноў-такі з падачы галоўнага чыноўніка, за мадэрнізацыю прадпрыемстваў. У гэтай мадэрнізацыі, прычым, не толькі заводаў ды фабрык, але ўсёй Беларусі, “сматрашчы” віцэ-прэм’ер бачыць шмат пазітыўнага на ўжо вельмі недалёкую перспектыву. “Менавіта комплексная мадэрнізацыя краіны дазволіць нам вырашыць тыя задачы, якія прадугледжаны праграмай сацыяльна-эканамічнага развіцця на гэтую пяцігодку”, — заявіў Пракаповіч і дадаў, што для насельніцтва рэалізацыя мадэрнізацыйных планаў будзе азначаць выхад на “сярэднееўрапейскі ўзровень жыцця з сярэднім заробкам у тысячу долараў у 2015 годзе”. (Дарэчы, хто ведае, якім будзе гэты так званы “сарэднееўрапейскі ўзровень жыцця” ў 2015 годзе? Да таго ж, тысяча долараў праз два гады, па аб’ектыўных прычынах, будзе зусім не той тысячай долараў, якая ёсць сёння).